Tuisblad ~> Fokustyd 2013
Fokustyd 2013 (12)
Thursday, 09 May 2013 06:23
Fokustyd Week 11
BEDIENINGSHANDLEIDING WEEK 11
Hoe lyk ‘n gesonde gemeente?
Die woorde van Petrus op Pinksterdag het almal gekonfronteer. “... Bekeer julle en laat elkeen van julle gedoop word ...” Dit was egter nie al wat hy op daardie dag gepreek het nie. “... Met nog baie ander woorde het Petrus getuig en hulle aangespoor: Laat julle red tussen hierdie ontaarde mense uit ...” (Handelinge 2: 38 ; 40). Dit was ‘n kwessie van bekering – ‘n radikale losmaak van ‘n samelewing wat die pad byster geraak het en ‘n nuwe deelword van ‘n splinternuwe gemeenskap – die kerk van Jesus Christus. Hulle het nie teruggekeer na die dooie formalisme van Judaïsme nie – inteendeel – die Jode het die grootste vyande van die Christelike godsdiens geword. Eintlik tragies om te dink dat hulle wat die Messias moes verwag het – Hom uiteindelik verag en gekruisig het. Hoe ver kan ‘n “kerk” agteruitgaan!? Hulle was so besig met hulleself dat hulle nie die Messias kon raaksien nie. Die kerk van die Nuwe Testament wat met Pinkster totstand kom moes die boodskap van die Evangelie na die eindes van die aarde neem.
En tog – as dit oor Christelike gemeentes gaan, sluit die boek Openbaring op ‘n ietwat negatiewe noot af. Die gemeente van Efese – ‘n Christelike gemeente wat binne Asië ‘n toonaangewende gemeente was, word ernstig vermaan en tot orde geroep. Die ernstige woorde van Jesus Christus aan die gemeente van Efese is: “... Dink daaraan hoe ver julle al agteruitgegaan het. Bekeer julle en doen weer wat julle in die begin gedoen het ...” (Openbaring 2: 5). As dit met die kerk van die Ou Testament kon gebeur ... en as dit ook met die gemeente van Efese gebeur het ... wat van die kerk / gemeente waarvan ek deel is? Is ons hiervan gevrywaar?
Nee, die Westerse kerk (Christendom) is besig om in die Westerse wêreld sy laaste stuiptrekkings te gee. Die Westerse kultuur – wat intussen (geruisloos) ‘n totaal heidense kultuur geword het, het die Westerse kerk van binne verlam terwyl hy hom van buite versmoor het. Is alles verlore? Nee, - die Christelike godsdiens is sedert die negentiger jare besig om in ‘n totaal nuwe gedaante te groei. Trouens die deursnee Christen in die wêreld vandag is lankal nie meer ‘n middelklas blanke Westerling nie – maar is deel van ‘n multi-kulturele Derde-wêreldse gemeenskap wat elke dag in armoede lewe – maar hierdie Derde Kerk (Suidelike kerk) is daagliks besig om teen ‘n geweldige tempo te groei. Terwyl ons soos die kerk van die Ou Testament nog besig is ... met onsself ... is die Here al lankal besig op ‘n ander plek. Kom ons dit agter? Wie sien dit raak?
WYK EN GROEPBYBELSTUDIE
Lees Openbaring 3:7 - 13 Hoe lyk ‘n gesonde gemeente?
Dit is opvallend dat dit die enigste van die briewe aan die sewe gemeentes is waar die Here Jesus nie ‘n problem met die gemeente het nie. Die geldige afleiding dus gemaak word dat die gemeente in Filadelfia ‘n gesonde gemeente was.
1. Wat doen die Here vir ‘n gesonde gemeente volgens vers e 7 en 8?
2. Hoe dink u wat beteken die beeld van die deur wat oopgesluit is? Bespreek die verantwoordelikheid wat ‘n oop deur meebring. Wie moet uigaan en wie moet inkom?
3. Wie se krag word uiteindelik in ‘n gesonde gemeente sigbaar? (Vers 8)
4. Watter getuienis gaan van ‘n gesonde gemeente uit?
5. Wat gebeur met ‘n gesonde gemeente in tye van beproewing?
6. Wat het die gemeente volgens vers 11 waaraan hulle moet vashou?
7. Watter belofte kry die gesonde gemeente?
8. Watter naam sal duidelik in die lewe van die lidmate van ‘n gesonde gemeente sigbaar wees? Bespreek wat dit in die praktyk beteken.
9. Wat is die gevolg van die oop deur wat die Here aan die gemeente gee op die langtermyn?
PERSOONLIKE –EN HUISGODSDIENS Hoe gesond is ons gemeente?
Maandag Handelinge 2: 37-47
Hoe is Petrus se preek op Pinksterdag deur die mense ontvang? (vers 37) Wat beteken dit?
Hoe antwoord hy hulle vraag in vers 37? (vers 38; 40) Wat beteken dit prakties?
Het almal reg gereageer? Motiveer jou antwoord. (vers 41)
Hoeveel mense is gedoop en het by die gemeente aangesluit? (vers 41)
Dinsdag Die leer van die apostels (Handelinge 2: 42)
Wat beteken dit dat die gelowiges hulle “heelhartig” toegelê het? (vers 42). Hoe hou dit verband met die woorde “diep ontsag” in vers 43?
Wat is die leer van die apostels? (vgl Efesiërs 2: 20) Wat sou dit vandag beteken?
Wat leer die statistieke oor kerkbywoning in die Westerse kerk ons vandag?
Hoedanig is die gemiddelde “lidmaat” se kennis en gebruik van die Woord van God?
Is die Westerse kerk in ‘n krisis? Motiveer jou antwoord.
Woensdag Die onderlinge verbondenheid (Handelinge 2: 42; 44-45)
1. Wat leer ons uit vers 42b; 44 en 45? Wat beteken dit dat hulle eensgesind was en hoe sterk was hulle onderlinge verhoudinge met mekaar? Was hulle gedwing om dit te doen? Motiveer
2. Lees ook Handelinge 4: 32-37. Hoe verskil hulle optrede van dit wat oor die algemeen in ons Westerse samelewing vandag voorkom?
3. Hoe gereeld en waar het hulle bymekaar gekom? (vers 46)
4. Wat wys die feit dat hulle in eenvoud (en blydskap) saam geëet het? En God geprys?
5. Hoe belangrik was die gemeenskap van die heiliges vir hulle?
Donderdag Verhoudinge buite die gemeente (Handelinge 2: 47)
Wat beteken dit dat die hele volk hulle goedgesind was?
Wat het God elke dag gedoen? (vers 47b) Wat beteken dit prakties?
Het die gemeente ‘n verskil gemaak in hulle omgewing? Wat was die verskil?
Sal die Here mense van buite byvoeg as dit nie binne die gemeente in orde is nie?
Wat moet ons hieruit leer vir ons eie gemeente situasie vandag?
Vrydag Diagnose van ons eie gemeente ...
Dit gaan nie bloot net oor negatief-wees nie. Dit gaan oor eerlikheid in God se teenwoordigheid. Hoe staan ons gemeente in ons verhouding met God? Is daar oor die algemeen ware toewyding by die meerderheid lidmate?
Hoe staan dit met die onderlinge meelewing van ons gemeente? Is daar oor die algemeen ‘n sterk band tussen die meerderheid lidmate onderling?
Hoe staan dit met ons gemeente se getuienis in hierdie wêreld? Is daar ‘n helder en duidelike getuienis na die wêreld waarby die meerderheid lidmate betrokke is?
Gemeet aan die bostaande kriteria – is ons gemeente gesond?
Dit het in die Ou Testament met die volk Israel gebeur. Dit het in die Nuwe Testament met die gemeente van Efese gebeur. Dit gebeur op hierdie oomblik ook met ons as kerke van die laaste dae. Ons mag nie in ontkenning lewe nie, maar moet die realiteit van ongehoorsaamheid en ‘n gebrek aan toewyding binne ons eie geledere erken en bely.
Wat gaan ons nou verder doen? Gaan ons maar in ons gemaksone bly of gaan ons ywerig in God se koninkryk diensbaar wees?
Baie dankie vir u betrokkenheid en samewerking
FOKUSTYD WEEK 10
Fokustyd Week 9 Wat doen leiers?